I. REACHTAÍOCHT TRÉIDLIACHTA

1. 31964 L 0433: Treoir 64/433/CEE ón gComhairle maidir le coinníollacha sláinte chun feoil úr a tháirgeadh agus a mhargú (IO P 121, 29.7.1964, lch. 2012 agus arna leasú agus arna comhdhlúthú iardain in IO L 268, 29.6.1991, lch. 71), mar atá arna leasú go deireanach le:

- 31995 L 0023: Treoir 95/23/CE ón gComhairle an 22.6.1995 (IO L 243, 11.10.1995, lch. 7);

31971 L 0118: Treoir 71/118/CEE ón gComhairle an 15 Feabhra 1971 maidir le fadhbanna sláinte a dhéanann difear do fheoil úr éanlaith chlóis a tháirgeadh agus a chur ar an margadh (IO L 55, 8.3.1971, lch. 23 agus arna leasú agus arna tabhairt suas chun dáta iardain in IO L 62, 15.3.1993, lch. 6), mar atá arna leasú go deireanach le:

- 31997 L 0079: Treoir 97/79/CE ón gComhairle an 18.12.1997 (IO L 24, 30.1.1998, lch. 31);

31977 L 0099: Treoir 77/99/CEE ón gComhairle an 21 Nollaig 1976 maidir le fadhbanna sláinte a dhéanann difear do tháirgeadh agus margú táirgí feola agus táirgí áirithe eile de thionscnamh ainmhíoch (IO L 26, 31.1.1977, lch. 85 agus arna leasú agus arna tabhairt suas chun dáta iardain in IO L 57, 2.3.1992, lch. 4), mar atá arna leasú go deireanach le:

- 31997 L 0076: Treoir 97/76/CE ón gComhairle an 16.12.1997 (IO L 10, 16.1.1998, lch. 25);

31991 L 0493: Treoir 91/493/CEE ón gComhairle an 22 Iúil 1991 ag leagan síos na gcoinníollacha sláinte chun táirgí iascaigh a tháirgeadh agus a chur ar an margadh (IO L 268, 24.9.1991, lch. 15), mar atá arna leasú go deireanach le:

- 31997 L 0079: Treoir 97/79/CE ón gComhairle an 18.12.1997 (IO L 24, 30.1.1998, lch. 31);

31992 L 0046: Treoir 92/46/CEE ón gComhairle an 16 Meitheamh 1992, ag leagan síos na rialacha sláinte chun bainne amh, bainne teaschóireáilte agus táirgí bunaithe ar bhainne a tháirgeadh agus a chur ar an margadh (IO L 268, 14.9.1992, lch. 1), mar atá arna leasú go deireanach le:

- 31996 L 0023: Treoir 96/23/CE ón gComhairle an 29.4.1996 (IO L 125, 23.5.1996, lch. 10);

31994 L 0065: Treoir 94/65/CE ón gComhairle an 14 Iúil 1994 ag leagan síos na gceanglas chun feoil mhionaithe agus ullmhóidí feola a tháirgeadh agus a chur ar an margadh (IO L 368, 31.12.1994, lch. 10).

(a) Ní bheidh feidhm ag na ceanglais struchtúracha atá leagtha síos in Iarscríbhinn I a ghabhann le Treoir 64/433/CEE, in Iarscríbhinn I a ghabhann le Treoir 71/118/CEE, in Iarscríbhinní A agus B a ghabhann le Treoir 77/99/CEE agus in Iarscríbhinn I a ghabhann le Treoir 94/65/CE maidir le bunaíochtaí sa Pholainn atá liostaithe i bhFoscríbhinn B a ghabhann leis an Iarscríbhinn seo go dtí an 31 Nollaig 2007 agus ní bheidh feidhm ag na ceanglais struchtúracha atá leagtha síos in Iarscríbhinn B a ghabhann le Treoir 92/46/CEE agus san Iarscríbhinn a ghabhann le Treoir 91/493/CEE maidir le bunaíochtaí sa Pholainn atá liostaithe i bhFoscríbhinn B go dtí an 31 Nollaig 2006, faoi réir na gcoinníollacha atá leagtha síos thíos.

(b) Fad a thairbhíonn na bunaíochtaí dá dtagraítear i mír (a) thuas d'fhorálacha na míre sin, ní chuirfear táirgí de thionscnamh na mbunaíochtaí sin ach ar an margadh náisiúnta amháin nó ní úsáidfear iad ach do phróiseáil bhreise i mbunaíochtaí náisiúnta atá folaithe freisin le forálacha mhír (a), gan spleáchas don dáta margaíochta. Ní foláir marc speisialta sláinte a bheith ar na táirgí sin.

I gcás táirgí iascaigh úra, ullmhaithe nó próiseáilte, ní chuirfear ach ar an margadh náisiúnta amháin iad nó ní dhéanfar iad a láimhsiú nó ní dhéanfar próiseáil bhreise orthu ach sa bhunaíocht chéanna, gan spleáchas don dáta margaíochta. Ní foláir táirgí iascaigh úra, ullmhaithe nó próiseáilte a fhilleadh agus/nó a phacáil in aonaid tráchtála agus ní foláir marc speisialta sainaithinte a bheith orthu. Ní dhéanfar iasc úr neamhphacáilte a mhargú ach amháin go díreach chuig an tomhaltóir deiridh laistigh den Poviat ina bhfuil an gléasra táirgí éisc suite. Sa chás sin, ní foláir an marc speisialta sainaithinte réamhluaite a bheith ar choimeádáin éisc atá ar idirthuras go dtí an pointe margaíochta.

Beidh feidhm ag an gcéad fhomhír freisin maidir leis na táirgí go léir de thionscnamh bunaíochtaí iomlánaithe feola nuair atá cuid den bhunaíocht faoi réir fhorálacha mhír (a). Féadfaidh na bunaíochtaí próiseála bainne atá liostaithe i bhFoscríbhinn B seachadtaí bainne amh a fháil nach gcomhlíonann Iarscríbhinn A, Caibidil IV, A (1), a ghabhann le Treoir 92/46/CEE nó a thagann ó fheirmeacha nach gcomhlíonann Iarscríbhinn A, Caibidil II, a ghabhann le Treoir sin, ar chuntar go bhfuil na feirmeacha sin luaite ar liosta arna choimeád ar bun ag na húdaráis Pholannacha chun na críche sin.

(c) Féadfaidh na 56 bunaíocht phróiseála bainne atá liostaithe i bhFoscríbhinn B bainne comhlíontach AE agus bainne neamhchomhlíontach AE a phróiseáil ar línte táirgeachta ar leith. Deonaítear an t-údarú sin do na bunaíochtaí próiseála bainne go dtí:

- an 30 Meitheamh 2005 do na 29 bunaíocht atá liostaithe i gcuid I,

- an 31 Nollaig 2005 do na 14 bunaíocht atá liostaithe i gcuid II,

- an 31 Nollaig 2006 do na 13 bunaíocht atá liostaithe i gcuid III.

Sa chomhthéacs sin, ciallaíonn bainne neamhchomhlíontach AE seachadtaí bainne amh nach gcomhlíonann Iarscríbhinn A, Caibidil IV, A(1), a ghabhann le Treoir 92/46/CEE nó a thagann ó fheirmeacha nach gcomhlíonann Iarscríbhinn A, Caibidil II, a ghabhann le Treoir sin, ar chuntar go bhfuil na feirmeacha sin luaite ar liosta arna choimeád ar bun ag na húdaráis Pholannacha chun na críche sin.

Ní foláir do bhunaíochtaí den sórt sin ceanglais AE do bhunaíochtaí a chomhlíonadh go hiomlán, lena n-áirítear an córas Pointe Criticiúil Rialaithe Anailíse Guaise (PCRAG) (dá dtagraítear in Airteagal 14 de Threoir 92/46/CEE [20]) agus ní foláir dóibh a gcumas a léiriú comhlíonadh go hiomlán leis na coinníollacha seo a leanas, lena n-áirítear a línte ábhartha táirgeachta a ainmniú:

- na bearta uile is gá a ghlacadh chun nósanna imeachta intí a urramú go cuí do dheighilt bainne ag tosú ón mbailiú go dtí céim an táirge chríochnaithigh, lena n-áirítear conairí chun bainne a bhailiú, stóráil agus cóireáil leithleach do bhainne comhlíontach AE agus do bhainne neamhchomhlíontach AE, pacáil shonrach agus lipéadú sonrach táirgí arna mbunú ar bhainne neamhchomhlíontach AE mar aon le stóráil shonrach táirgí den sórt sin,

- nós imeachta a bhunú chun inaimsitheacht amhábhar a áirithiú, lena n-áirítear an fhianaise dhoiciméid is gá ar ghluaiseachtaí táirgí agus cuntasaíocht do tháirgí agus réiteach amhábhar comhlíontach agus neamhchomhlíontach leis na haicmí táirgí arna dtáirgeadh,

- an bainne amh go léir a chur faoi chóireáil teasa ag teocht 71,7 °C ar a laghad ar feadh 15 soicind, agus

- gach beart is cuí a ghlacadh chun a áirithiú nach n-úsáidtear na marcanna sláinte go calaoiseach.

Déanfaidh na húdaráis Pholannacha:

- a áirithiú go ndéanann oibreoir nó bainisteoir gach bunaíochta na bearta uile is gá chun gur féidir na nósanna imeachta intí a urramú go cuí chun bainne a dheighilt,

- tástálacha agus rialuithe gan foláireamh a dhéanamh maidir le deighilt bainne a urramú, agus

- tástálacha a dhéanamh i saotharlanna formheasta ar na táirgí amha agus críochnaithe go léir chun a fhíorú go gcomhlíonann siad na ceanglais d'Iarscríbhinn C a ghabhann le Treoir 92/46/CEE, lena n-airítear na critéir mhicribhitheolaíocha le haghaidh táirgí atá bunaithe ar bhainne.

Ní fhéadfar an bainne agus/nó na táirgí atá bunaithe ar bhainne de thionscnamh línte táirgeachta próiseála ina bpróiseáiltear bainne neamhchomhlíontach AE i mbunaíochtaí arna bhformheas ag AE a chur ach ar an margadh náisiúnta amháin, gan spleáchas don dáta margaíochta. Má dhéantar tuilleadh próiseála orthu, ní foláir gan an bainne agus/nó na táirgí atá bunaithe ar bhainne a mheascadh le bainne comhlíontach AE nó táirgí atá bunaithe ar bhainne comhlíontach AE nó ní foláir gan iad a thabhairt isteach in aon bhunaíocht eile nach bhfuil faoi réir beart idirthréimhseach. Ní foláir marc speisialta sláinte a bheith ar na táirgí sin, gan spleáchas don dáta margaíochta.

Ní dheonófar tacaíocht faoi Theideal I, Caibidlí II agus III, amach ó Airteagal 11 de, agus Teideal II de Rialachán (CE) Uimh. 1255/1999 ón gComhairle do bhainne agus do tháirgí bainne arna dtáirgeadh sa Pholainn, ach amháin má tá orthu an marc sláinte ubhchruthach dá dtagraítear in Iarscríbhinn C, Caibidil IV. A, a ghabhann le Treoir 92/46/CEE ón gComhairle.

(d) Áiritheoidh an Pholainn go gcomhlíonfar de réir a chéile na ceanglais struchtúracha dá dtagraítear i mír (a) i gcomhréir leis na teorainneacha ama atá leagtha amach i bhFoscríbhinn B chun na heasnaimh atá ann a cheartú. Déanfaidh na húdaráis Pholannacha maoirsiú leanúnach ar bhonn critéar comhionann ar phleananna leithleacha forbartha na mbunaíochtaí arna bhformheas go hoifigiúil a thabhairt i gcrích. Áiritheoidh an Pholainn nach leanfaidh d'oibriú ina dhiaidh sin ach na bunaíochtaí feola sin a chomhlíonann na ceanglais sin go hiomlán faoi cheann an 31 Nollaig 2007 agus na bunaíochtaí bainne agus éisc sin a chomhlíonann go hiomlán iad faoi cheann an 31 Nollaig 2006. Déanfaidh an Pholainn tuarascálacha bliantúla a thíolacadh don Choimisiún maidir leis an dul chun cinn i ngach ceann de na bunaíochtaí atá liostaithe i bhFoscríbhinn B, lena n-áirítear liosta de na bunaíochtaí atá tar éis na pleananna forbartha a chríochnú le linn na bliana i dtrácht. I dtaca leis na bunaíochtaí bainne dá dtagraítear i mír (c), déanfar an tuarascáil gach sé mhí, ag tosú i Samhain 2004.

(e) Féadfaidh an Coimisiún Foscríbhinn B a ghabhann leis an Iarscríbhinn seo a thabhairt suas chun dáta roimh an aontachas agus go dtí deireadh na hidirthréimhse. Sa chomhthéacs sin, féadfaidh an Coimisiún bunaíochtaí leithleacha dá dtagraítear i mír (a) a chur léi go feadh méid theoranta nó bunaíochtaí leithleacha dá dtagraítear i míreanna (a) agus (c) a scriosadh, i bhfianaise an dul chun cinn arna dhéanamh maidir le heasnaimh atá ann a cheartú, thoradh an phróisis faireacháin agus an laghduithe de réir a chéile arna chomhaontú ar bhunaíochtaí próiseála bainne a bhfuil údarú acu bainne comhlíontach AE agus bainne neamhchomhlíontach AE a phróiseáil dá dtagraítear i mír (c).

I gcomhréir le hAirteagal 16 de Threoir 64/433/CEE, Airteagal 21 de Threoir 71/118/CEE, Airteagal 15 de Threoir 91/493/CEE, Airteagal 20 de Threoir 77/99/CEE, Airteagal 31 de Threoir 92/46/CEE agus Airteagal 20 de Threoir 94/65/CEE, glacfar rialacha mionsonraithe cur chun feidhme chun oibriú rianúil an chórais idirthréimhsigh thuas a áirithiú.

2. 31999 L 0074: Treoir 1999/74/CE ón gComhairle an 19 Iúil 1999 ag leagan síos caighdeáin íosta chun béaróga a chosaint (IO L 203, 3.8.1999, lch. 53).

Go dtí an 31 Nollaig 2009, féadfaidh 44 bunaíocht sa Pholainn atá liostaithe i bhFoscríbhinn C a ghabhann leis an Iarscríbhinn seo cásanna nach gcomhallann na ceanglais íosta airde atá leagtha síos in Airteagal 5(1)(4) agus Airteagal 5(1)(5) de Threoir 1999/74/CE i gcás mion-eilimintí foirgníochta (airde agus fána urláir amháin) a choimeád in úsáid, ar chuntar go bhfuil ag na cásanna airde 36 cm ar a laghad ar fud 65 % d'achar an cháis agus 33 cm ar a laghad sa chuid eile de agus nach mó fána an urláir acu ná 16 % agus gur cuireadh in oibríocht iad roimh an mbliain 2000.

[20] Treoir 92/46/CEE ón gComhairle ag leagan síos na rialacha sláinte chun bainne amh, bainne teaschóireáilte agus táirgí bunaithe ar bhainne a tháirgeadh agus a chur ar an margadh (IO L 268, 14.9.1992, lch. 1). Treoir mar atá arna leasú go deireanach le Treoir 94/71/CE ón gComhairle (IO L 368, 31.12.1994, lch. 33).

--------------------------------------------------